text: Nu får lærerne i Esbjerg mere frihed
  09 januar 2015 kl. 06.45
  Fremover får alle lærerne på skolerne fleksible mødetider. Det nye tiltag skal være med til at bringe et højt sygefravær ned.
  En stor stigning i antallet af sygemeldinger blandt lærere og pædagoger får nu kommunen til at indføre fleksible mødetider på samtlige skoler, det skriver JydskeVestkysten i dag.
  Lærerne har fortsat fuld tilstedeværelse på skolen, men aftalen betyder, at lærerne nu bedre kan prioritere den tid, hvor de ikke har undervisning eller møder på skolen.
  Lærerne kan nu selv bestemme, hvornår de vil møde ind og gå hjem, under forudsætning af at de har alle deres timer på skolen.
  Skolechefen i Esbjerg Kommune, Henrik Schou håber, at aftalen kan være med til at sikre et bedre arbejdsmiljø og få den store stigning i antallet af sygemeldinger ned.
  Siden folkeskolereformen og de nye arbejdstidsaftaler er trådt i kraft, er sygefraværet i Esbjerg Kommune steget med 24 procent.
  